โรคถุงผนังลำไส้ใหญ่มีอาการอย่างไร
โรคถุงผนังลำไส้ใหญ่ (Diverticulosis หรือ Diverticular disease) คือ โรคที่ผนังลำไส้ใหญ่มีการโป่งพองออกเป็นถุงขนาดต่างๆ อาจทั้งเล็กและใหญ่ และอาจมีถุงเดียวหรือหลายถุง ทั้งนี้ช่องหรือโพรงของถุงยังคงติดต่อ ต่อเนื่องกับช่องทางเดินอาหารของลำไส้ใหญ่ ซึ่งเมื่อถุงนี้เกิดการติดเชื้อ จะก่อให้เกิดการอักเสบ เรียกว่า “โรคถุงผนังลำไส้ใหญ่อักเสบ (Diverticulosis)”

อาการโรคถุงผนังลำไส้ใหญ่ คือ

ก. ส่วนใหญ่ของผู้ป่วยมักไม่มีอาการ แต่เป็นการตรวจพบโดยบังเอิญจากการตรวจโรคอื่นๆของลำไส้ เช่น ในการตรวจคัดกรองโรคมะเร็งลำไส้ใหญ่ หรือจากตรวจวินิจฉัยโรคมะเร็งลำไส้ใหญ่ โดยประมาณ 80-85% ของผู้ป่วยโรคถุงผนังลำไส้ใหญ่จะไม่มีอาการ ส่วนที่เหลือ (15-20%) จะมีอาการ

ข. กรณีมีอาการ:

- ส่วนใหญ่ของผู้มีอาการ มักเป็นอาการที่เกิดจาก ‘ถุงฯอักเสบชนิดไม่ติดเชื้อ’ ซึ่งเป็นอาการที่ไม่เฉพาะเจาะจง กล่าวคือ เป็นอาการพบได้ทั่วไปในโรคในระบบทางเดินอาหาร เช่น
+ ปวดท้องตอนล่างๆ (ช่องท้องส่วนที่อยู่ต่ำกว่าสะดือ) เรื้อรัง โดยเป็นๆหายๆ อาจเป็นด้านซ้าย หรือด้านขวา ขึ้นกับตำแหน่งที่มีโรค
+ อาการปวดท้องนี้มักเกิดสัมพันธ์กับการกินอาหาร
+ อาการปวดท้องมักดีขึ้นเมื่อได้ผายลม
+ บางรายอาจมีอาการ ท้องอืด ท้องเฟ้อ และ/หรือ ท้องผูก
- ส่วนน้อยประมาณ 5% ของผู้ป่วย จะมีอาการจาก’ถุงฯอักเสบติดเชื้อ’ (อ่านเพิ่มเติมในหัวข้อต่อไป) ซึ่งในกลุ่มผู้ติดเชื้อบางราย จะเกิดผลข้างเคียงจากการอักเสบของถุงฯ เช่น
- เลือดออก
- เป็นหนอง
- ลำไส้อุดตัน
- หรือเกิดรูทะลุของถุง ทำให้เกิดเยื่อบุช่องท้องอักเสบ
ศัลยศาสตร์ (ศัลยศาสตร์) - Surgery